1
U c'unic i Dios chuwach i jyub ta'aj
1Are c'a maja ca jekan u xebal 'ij sak, i Crísto#1.1 I San Juan, are xu tz'ibaj i wuj-i, xu bij are i Crísto are u Tzij i Dios. Queje ile xu bij man i Crísto cu 'alijinsaj chake wach u ch'obom i Dios. 'ax 'o wi. Ire 'o ru' i Dios; ire lic Dios. 2C'a chu xebal, ire 'ax 'o wi ru' i Dios. 3Ronojel ni'pa i 'olic, are ire xa 'anawic junam ru' i Dios; n-ta xak 'olic we n-are ti ire xa 'anawic. 4Are ire, are u xebal ronojel i c'aslemal; i c'aslemal chi ca pe ru' ire, lic are i sak, ca sakirsaw qui nojbal i winak. 5Are i sak-i, ca tzun chupam i 'ekumal; i 'ekumal n-ca tiqui ta chu chupic i sak-le.
6Xu rik i 'ij, i Dios xu tak li jun u takon, jun achi, ma Wan u bi. 7Are u chac i achi-le, are cu bij chique i winak wach usuc' i sak-le. Xol u bij i tzij chique, 'utz conojel quiqui coj che pachin ca yaw i sak chique. 8N-are ti ma Wan ca yaw i sak-le, ire xa col u lapa i Jun chi ca yaw i sak-le. 9Queje ile xu 'ano man i Jun chi ca yaw i sak-le ya ca nakajab u c'unic chuwach i jyub ta'aj. (Are ire are i Crísto, chi ca tzunsaw qui nojbal conojel i winak.)
10Ire xc'un chuwach i jyub ta'aj; tupu are ire 'anawnak i jyub ta'aj, xui-ri, i winak n-xquetamaj tu wach. 11Ire xol 'ol cu' i ratz u cha' chi je rach aj tinimit, xui-ri, ique n-xqui c'ulaj ta cu'. 12Xui-ri, 'o jujun xqui c'ulaj cu', y xqui cuba qui c'ux che; ique 'ut, xya' chique xe u 'on rac'al i Dios. 13N-queje ta pacha cac'al to' winak, n-queje ta pacha i je alaxnak xa rumal qui rayijbal i winak, n-queje taj; lic are i Dios xo'on rac'al chique.
14I Crísto (chi "U Tzij i Dios" bital che) xo'on achi che rib, y xq'uiji chakaxol. Lic nim i c'axnabal u c'ux; lic xu c'ut i sak laj tzij re i Dios chake ru' wach tak i xu 'ano. Yoj kilom u 'ij u chomal chi xui ru' ire 'o wi, chi are i mer Rac'al i Dios; xa jun 'olic. 15I ma Wan aj kajsanel ya xu bij pachin ire. Xu bij:
—I achi-ri are i Jun chi xin lap chiwe, are xin bij chi ca c'un Jun chic chwijil yin, 'atz u 'ij chinwach yin, man ire 'ax 'o wi are xin alax yin.
16Lic nim i rutzil u c'ux, rumal-i, q'ui i 'utz cu 'an chake; lic u terbalam rib i utzil chomal re ire chake. 17Man i 'atbal tzij re i Dios, are i mam Moises xc'utuw chake; xui-ri, are i Jesucrísto xc'utuw chake chi Dios c'ax coj u na'o, xak xu sakij chake wach i sak laj tzij re i Dios. 18I Jesucrísto, lic xak jun qui c'ux, xak jun qui no'oj ru' i Dios. Mi jun 'ilawnak u wach i Dios; xui-ri, keta'am u wach rumal i Rac'al chi lic xa jun chirij, lic ru' ire petnak wi.
I ma Wan, aj kajsanel ya, xu bij u c'unic i Crísto
19('O jun achi, ma Wan u bi, xnabeaj chuwach i Jesus. Ire ca tijin chu kajsaxic ya piquiwi i winak chu chi' i ya Jordan.) Are 'o chila, xe upon juban sacerdóte, xak juban aj patanib re i rachoch i Dios pa Jerusalen. Ique je taktal bi cumal i qui nimakil i aj Israel winak chu tz'onoxic che i ma Wan pachin ire (mokxa are i Crísto). 20Ire n-xruwaj tu wach, xu bij chique chi n-are taj. Ile pusuc' i xu bij.
21Te'uri xqui tz'onoj chic che:
—¿At pachin 'ut; mok yet at ajbil u tzij i Dios mam Elías, mok xat walij chic? —xe cha.
I ma Wan xu bij:
—N-yin taj —co'ono.
Y xqui bij chic che:
—¿Mok yet at are i nim laj ajbil u tzij i Dios chi koy'em?
Ire xu bij:
—N-yin taj.
22—¿At pachin 'ut? Man yoj que 'e ka bij chique i xoj qui tak lok. ¿Wach usuc' a patan 'ut? —que cha che.
23I ma Wan xu bij chique:
—Yin in are i jun chi xu bij i mam Isaías ujer chi ca c'un na. In are i jun chi ca siq'uin chu bixquil i tzij-i pa tak jyub tz'inilic: "¡Ya ca pe i Kajwal! Chi suc'ba i u be#1.23 I usuc' i tzij-i are iri: Chi yijba iwib chu c'ulaxic i Kajwal. chu wach" —xu bij i ma Wan chique.
24I achiab, chi xqui tz'onoj che ma Wan pachin ire, je takom bi cumal i aj Fariséo winak. 25Te'uri xqui tz'onoj chic che:
—We n-yet ti at Crísto, mi mam Elías, mi i nim laj ajbil u tzij i Dios chi koy'em, ¿wuchac 'ut ca kajsaj ya piquiwi i winak? —xe cha.
26I ma Wan xu bij chique:
—Yin, katzij quin kajsaj ya piquiwi i winak, péro chixol yix 'o jun nim laj winak n-iweta'am tu wach. 27Ire ca c'un chwijil yin, xui-ri, 'ax 'o wi chinwach yin. Nim ni u 'ij ire chinwach yin; n-ca majaw ta chwe quin 'an mocom che wib chirij ire, mi tene ca majaw chwe quin quir u wach u xajab che —xu bij i ma Wan.
28Ronojel iri xa 'ani che jun ta'aj u bi Betábara, ch'aka ya re i Jordan, chila pa cu kajsaj wi ya i ma Wan.
Are i Jesucrísto are ca tojow i qui mac i winak
29Chucab 'ij, i Jesus xupon ru' i ma Wan. Ire, are xril u wach i Jesus, xu bij chique i winak:
—Chiwilape', are i Jun-i are pacha jun ral chij chi ca camsax chuwach i Dios tojbal re qui mac i winak ronojel u wach i jyub ta'aj.
30Are ire-le xin lapo are xin bij chi ca c'un jun chwijil yin chi lic 'atz u 'ij chinwach yin, man 'ax 'o wi chinwach. 31Yin n-weta'am ta te'ek pachin ire, xui-ri, xin paxsaj rason chique i aj Israel. Are rumal-i xin c'unic, xin kajsaj ya piquiwi i winak —xu bij ma Wan chique.
32Xak xu bij:
—I u Tewal i Dios xkaj li chicaj pacha palomax ca 'anawic. Xkajic y xcanaj puwi i achi-le. Yin mísmo xwilo. 33Yin n-weta'am ta te'ek pachinok, péro i Dios chi xin u tak chu kajsaxic ya piquiwi i winak xu bij chwe: "Co'on panok, in Tewal ca kaj lok y ca canaj puwi jun achi; are cawil ile, cawetamaj 'uri chi i achi-le are i ca kajsaw in Tewal piquiwi i winak." Queje ile xu bij i Dios chwe. 34Yin wilom chic pacha i xu bij i Dios; rumal-i, quin bij chiwe chi i achi-le lic are i Rac'al i Dios —xu bij i ma Wan chique.
Je queb xqui jek terejic chirij i Jesucrísto
35Chucab 'ij, 'o tan chic i ma Wan aj kajsanel ya chu chi' i ya-le, xak je 'o queb u tijoxelab#1.35 I queb u tijoxelab i ma Wan-le, jun are i ma Andres, y jun chic are i ma Wan chi xtz'ibaw i wuj-i. ru'. 36I ma Wan xril u wach i Jesus chi xic'aw pan chu nakaj; xu c'ut chique i winak y xu bij chique:
—Chiwilape', are ire-le, are i pacha i chij chi u yom ni Dios pa ka q'uexel, tojbal-re ka mac —xu bij.
37I queb u tijoxelab i ma Wan, are xqui ta ile, xe terej bi chirij i Jesus. 38I Jesus xtzun chirij, xe ril i queb chi je teren bi chirij, y xu bij chique:
—¿Wach quiwaj wu'? —xu bij.
Ique xqui bij:
—Tijonel ¿Pa at jekel wi?
39I Jesus xu bij chique:
—Chol iwila —co'ono.
Te'uri ique xe 'e ru' y xquilo pa jekel wi. I 'or-le, colo a las cuátro re u kajbal 'ij, y xe kajsan 'ij ru'.
40Queje ile xqui 'an i queb chi xqui ta u tzij i ma Wan y xe terej bi chirij i Jesus. Jun chique are i ma Andres, chi ratz u cha' i ma Simon Pédro. 41I ma Andres-le, juntir xa 'e la chu tzucuxic i ma Simon, y xu bij che:
—Ka rikom i Mesías, i Jun chi chatal rumal i Dios chaka to'ic —xu bij. I usuc' i tzij-le que'elok "i Crísto".
42Te'uri i ma Andres xu c'am bi i ma Simon ru' i Jesus. I Jesus, are xril u wach, xu bij che:
—Yet at a-Simon, rac'al i ma Jonas, péro yin quin ya pa bi wo'or: chi at a-Céfas —xu bij.
I tzij a-Céfas xak que'elok a-Pédro.
I Jesucrísto xe u siq'uij chic queb ru'
43Chucab 'ij, i Jesus xu ch'ob 'enam pa Galiléa; xu rik chuwach i ma Felípe y xu bij che:
—Jo wu' —co'ono.
44I u tinimit i ma Felípe, are i Betsáida, xak jun qui tinimit cu' i ma Andres y ma Pédro. 45Te'uri i ma Felípe xa 'e chu tzucuxic i ma Natanael, y xu bij che:
—Ya xkil u wach i achi, chi u tz'ibam can i mam Moises ujer chi cakil na#1.45 I mer tzij xu bij are iri: u tz'ibam can chuwach i wuj re u 'atbal tzij i Dios.. Are i jun chi xak qui tz'ibam i ujer ajbil u tzij i Dios. I achi-le are i Jesus aj Nazaret, chi rac'al i ma Jose —xu bij i ma Felípe.
46I ma Natanael xu bij che:
—¿'O nawi jun nim laj winak cwalij che i tinimit Nazaret? —xu bij.
I ma Felípe xu bij che:
—Chat petok, chol awila —co'on che; y xa 'ec.
47I Jesus, are xril u wach i ma Natanael chi ca tijin u tejebic ru', xu bij:
—I achi-ri lic 'utz laj aj Israel; ire n-ca t'oron taj, mi xa ta jubi' —co'ono.
48I ma Natanael xu tz'onoj che:
—¿Wach retamaxic in wach xa 'ano?
I Jesus xu bij che:
—Yin xwil a wach are at 'o chuxe' i che' higuéra; xwil a wach are maja cat u siq'uij i a-Felípe.
49I ma Natanael xu bij che:
—At Tijonel, katzij at Rac'al i Dios; yet at ka 'Atol Tzij chi koy'em yoj oj aj Israel —xu bij che.
50Te'uri i Jesus xu bij che:
—¿Quin a cojo xa rumal xin bij chawe chi xat wil chuxe' i che'-le? Mas nim i milágro cawil na chuwach ile, c'utbal-re in pachin yin.
51Te'uri xu bij:
—Katzij quin bij chiwe, yix quiwil ni caj jakalic, tak i ángel re i Dios 'o que 'el bic, y que kaj li pinwi yin, chi in Achi aj Chicaj —xu bij i Jesus chique.
Ikinakarga ang Sanggunian sa Ikalawang Salin...